Մեիր Շալև

Մեիր Շալև (, ), հրեա գրող և «Եդիոտ Ահրոնոտ» օրաթերթի սյունակագիր։ Շալևի գրքերը թարգմանվել են աշխարհի շուրջ 26 լեզուներով։

Կենսագրություն 
Շալևը ծնվել է Իսրայելի Նահալալ գյուղում։ Ավելի ուշ, նրա ընտանիքը տեղափոխվել է Երուսաղեմ և Գինոսար։ Մեիր Շալևը բանաստեղծ Իցհակ Շալևի որդին է։ Նրա զարմուհին՝ Զերույա Շալևը ևս գրող է։ 1966 թվականին զորակոչվել է Իսրայելի պաշտպանության բանակ և ծառայությունն անցկացրել Գոլանի բրիգադում։ Սկբնական շրջանում լինելով շարքային զինծառայող՝ ավելի ուշ նշանակվել է հետախուզական վաշտի դասակի հրամանատարի պաշտոնում։ Շալևը մասնակցել է Վեցօրյա պատերազմին, իսկ դրանից մի քանի ամիս անց վիրավորվել ծառայակցի արձակած կրակից։

Իր կարիերան սկսել է հեռուստատեսությունում և ռադիոյում հեգնական կերպարներ մարմնավորելով։ Իսրայելի առաջին ալիքով վարել է «Ուրբաթ երեկո» հաղորդաշարը։ Իր առաջին «Կապույտ լեռը» վեպը հրապարակվել է 1988 թվականին։

Շալևը նաև հեղինակում է փաստավավերագրական և մանկական գրքեր, իսկ «Եդիոտ Ահրոնոտ» օրաթերթի կիրակնօրյա համարում վարում իր շաբաթական սյունակը։

Ներկայումս բնակվում է Հեզրայելի հովտում։

Հայացքներ և տեսակետներ
Ըստ 2009 թվականի հարցազրույցի՝ Շալևն ունի ձախական հայացքներ և կարծում է, որ Իսրայելա-պաղեստինյան հակամարտությունը հնարավոր է լուծել երկու ժողովուրդների համար երկու պետություն ստեղծելու տարբերակով։ Այդուհանդերձ, նա քննադատում է պաղեստինյան կողմում առկա ծայրահեղականությունը՝ նշելով, որ արմատական պաղեստինցիների համար խնդրի լուծման միակ տարբերակը հրեաների կողմից ճամպրուկների հավաքումն ու իրենց պապերի երկրներ մեկնելն է։ «Երբ Մերձավոր Արևելքում հրեաներ չլինեն, խնդիրը կլուծվի. սա էլ պաղեստինցի ծայրահեղականների տրամաբանությունը։ Քանի դեռ նրանք շարունակեն մտածել այդ ճանապարհով, խաղաղություն չի լինի։ Մենք այստեղ ենք և պատրաստվում ենք մնալ։ Միայն այդ փաստը ընդունելուց հետո առաջընթաց կարող է լինել», - նշել է Շալևը։

Մրցանակներ 
 Բերնշթեյնի մրցանակ (1989) 
 Բրեների մրցանակ (Իսրայել)
 Հրեական ազգային գրական մրցանակ (2007)
 Միխալ Գովրինի հետ միասին արժանացել է Արվեստների և գրականության շքանշան (Ֆրանսիա, 2018)։

Ծանոթագրություններ 

Հրեա գրողներ
20-րդ դարի վիպասաններ